钦定古今图书集成/理学汇编/学行典/第122卷 > 章潢图书编 > 《心象图叙》
## 钦定古今图书集成/理学汇编/学行典/第122卷 > 章潢图书编 > 《心象图叙》

人之一身，内而五脏六腑，外而四肢百骸，达之事为
而五常百行，皆有象也，皆可得而图也。然而主之者
心也，惟心则渊渊浩浩，深广无际，操存舍亡，出入无
时，神明变化，不可得而测也。果可得而象之乎？《易》曰：
“复，其见天地之心乎？”天地之心可于复而见之，而人
心独不可见乎？文王独于《坎卦》曰：“习坎有孚，维心亨。”
故于《坎》取心之象焉。人心惟危，道心惟微，于此可默
识矣。人须是该其真心，识此一阳为主于内者是也。
凡一身之五脏六腑，四肢百骸，以及五常百行，皆于
此乎统之也。岂惟是哉？一身之中，自其主宰谓之心，
其灵觉谓之性，其不测谓之神，其专一谓之志，其发
动谓之意，其感触谓之情，其䌷绎谓之思，其运用谓
之才，其名虽殊，其实一也。识其心而性也、情也、神也、
志也、意与才也，皆举之矣，况引而伸之，凡道德中和，
仁义礼智，孝弟忠信，喜怒哀乐，视听言动，举宇宙内
事，何一而非心乎？不能真识此心，欲其操而存之也
难矣。故孟子一言以蔽之曰：“学问之道无他，求其放
心而已矣。”有志立人之道者，盍亦自识其心乎。